Document ID: 31985R3769

NEUVOSTON ASETUS (ETY) N:o 3769/85,
annettu 20 päivänä joulukuuta 1985,
asetuksen (ETY) N:o 729/70 muuttamisesta Euroopan maatalouden ohjaus- ja tukirahaston (EMOTR) ohjausosaston rahoituskehyksen osalta Espanjan ja Portugalin liittymisen vuoksi
EUROOPAN YHTEISÖJEN NEUVOSTO, joka
ottaa huomioon Espanjan ja Portugalin liittymisasiakirjan ja erityisesti sen 396 artiklan 2 kohdan,
ottaa huomioon komission ehdotuksen,
sekä katsoo, että
yhteisen maatalouspolitiikan rahoituksesta 21 päivänä huhtikuuta 1970 annetun neuvoston asetuksen (ETY) N:o 729/70(), sellaisena kuin se on viimeksi muutettuna asetuksella (ETY) N:o 870/85(), 6 c artiklassa vahvistetaan viisivuotinen rahoituskehys, joka koskee niiden rahoitustukien kokonaismääriä, jotka voidaan asettaa Euroopan maatalouden ohjaus- ja tukirahaston (EMOTR) ohjausosastosta vastattaviksi kaudella 1985-1989; tämä määrä on säädetty kymmenen jäsenen yhteisön maatalouden rakenteiden parannustarpeiden mukaisesti,
laajentuminen Espanjaan ja Portugaliin aiheuttaa rakennepolitiikassa lisärahoitustarpeita, erityisesti sellaisten erilaisten sitoumusten noudattamiseksi, jotka on tehty kyseisissä kahdessa maassa maataloustuotteiden tuotantoon, jalostukseen ja kaupan pitämiseen liittyvien rakenteiden parantamiseksi,
tämän vuoksi on tarpeen mukauttaa mainittua rahoituskehystä EMOTR:n ohjausosastosta rahoitettavien toimien osalta kasvaneiden tarpeiden tyydyttämiseksi, ja
yhteisöjen elimet voivat Espanjan ja Portugalin liittymissopimuksen 2 artiklan 3 kohdan mukaisesti ennen liittymistä toteuttaa liittymisasiakirjan 396 artiklassa tarkoitettuja toimenpiteitä, jotka tulevat voimaan mainitun sopimuksen voimaantulopäivänä, jollei sopimuksen voimaantulosta muuta johdu,
ON ANTANUT TÄMÄN ASETUKSEN:
1 artikla
Korvataan asetuksen (ETY) N:o 729/70 6 c artiklassa luku "5 250" luvulla "6 350".
2 artikla
Tämä asetus tulee voimaan 1 päivänä tammikuuta 1986, jollei Espanjan ja Portugalin liittymissopimuksen voimaantulosta muuta johdu.
Tämä asetus on kaikilta osiltaan velvoittava, ja sitä sovelletaan sellaisenaan kaikissa jäsenvaltioissa.
Tehty Brysselissä 20 päivänä joulukuuta 1985.

Labels: 18
15